ओंकार की पत्नी और दो बच्चों की मां कुंतल को महेश से प्यार हुआ, यहीं से उसकी जिंदगी बदल गई
“क्या ओंकार अवस्थी कायर है? क्यों अपनाया उसने कुंतल को? मान-सम्मान, प्रतिष्ठा सब कुछ तो ले डूबी कुंतल उसका। खुद क्यों नहीं दूसरी शादी कर ली उसने?”
दो दिन पहले ही हावड़ा से मैं दिल्ली पहुंची थी। आधी रात तक मां और भैया-भाभी के साथ गपशप का माहौल बना रहा। सुबह चाय का कप लेकर हम सब लॉन में आकर बैठे ही थे कि सामने वाली पीली कोठी से चीख-पुकार और गाली-गलौच की आवाजें आने लगी थीं। बीच-बीच में कुंतल का आर्तनाद भी सुनाई दे जाता था।
“ये सब तो रोज होता है यहां। न जाने कौन से कर्मों के फल भुगत रही है बेचारी। कल चलना मिल आएंगे,” मां थोड़ी सी उदास हो गयी थीं।
“पाप पेट में पलता है तो यही परिणति होती है,” भाभी ने मुंह बिचकाकर कहा तो कई भूली-बिसरी यादें, पन्ना दर पन्ना मानस पटल पर मुखर हो उठीं, जिन्हें जीवन की व्यस्तताओं ने लगभग भुला ही दिया था।
लगभग बीस वर्ष पहले कुंतल हमारे घर, मकान किराए पर लेने के लिए आयी थी। उसकी खूबसूरती ऐसी थी कि उसे देखते ही कोई भी उसकी तरफ आकर्षित हो जाए। उसका व्यवहार भी इतना अच्छा था कि सबको अपना बना लेती थी।
कुंतल के दो बेटे थे- बड़ा बेटा सुमित आठ साल का और छोटा अमित पांच साल का रहा होगा। ओंकार अवस्थी की रेडीमेड गारमेंट्स की दुकान थी। मां ने बिना किसी ऐतराज के मकान का पार्क फेसिंग वाला हिस्सा उन्हें किराए पर दे दिया था।
ओंकार सुबह काम के लिए निकलते तो रात को ही वापस लौटते। बच्चों को स्कूल भेजकर कुंतल हमारे घर आकर बैठ जाती। मां के कहने पर भैया-भाभी ने बीच का दरवाजा खोल दिया था। सुबह के नाश्ते से लेकर डिनर तक हम साथ-साथ ही रहते थे। मां को कुंतल के रूप में एक बेटी मिली थी और मुझे एक सहेली।
धीरे-धीरे हम सब एक दूसरे के ठहाकों, मुस्कुराहटों और उलझनों से जुड़ते चले गए और हमारे सुख-दुख कब साझे बन गए पता ही नहीं चला।
कुंतल ने बताया था, ओंकार बहुत ऊँचे कुल से संबंध रखते थे। पिता मजिस्ट्रेट, मां गायनोकोलोजिस्ट। कुंतल के साथ लव मैरिज करने के बाद उनके सभी प्रियजनों ने बड़ी बेरूखी से उनकी ओर पीठ फेर ली थी।
“खूब नाटक हुआ,” वो हंस-हंस कर बताती, “जाते समय मां अपने बेटे से कह गयी, “भगवान करे, मेरी अर्थी को तेरा कंधा भी नसीब न हो। इस अभागी ने जरूर तुझे कुछ खिला दिया है। देखना, एक दिन अपने कर्म जरूर भुगतेगी।”
कहते हैं, पूरे दिन में जिह्वा पर कुछ पल के लिए मां सरस्वती अवश्य विराजती हैं। ऐसा ही हुआ होगा, तभी तो महेश जैसा खलनायक उनकी खुशहाल जिंदगी में आया और कुंतल की महत्वाकांक्षाओं की चादर को सीते-सीते उसे इस तरह अपनी मुट्ठी में कैद कर लिया।
एक दिन कुंतल बहुत खुश थी। पूछने पर बोली, “ओंकार को दुबई में नौकरी मिल रही है, दो लाख प्रतिमाह पगार, मकान गाड़ी, बोनस सब अलग।”
“तुम भी जाओगी?” मां के चेहरे पर चिंता के भाव नजर आए।
“नहीं, सब के जाने से खर्चा ज्यादा होगा, बचत नहीं हो पाएगी,” सुनते ही मां के चेहरे का कच्चापन सख्त हो उठा, “भरी जवानी में पति को अकेले विदेश भेजना कहां की समझदारी है?”
“आंटी, इंसान जवानी में ही चार पैसे जोड़ पाता है। बच्चे बड़े हो रहे हैं, धीरे-धीरे खर्चे भी बढ़ेंगे। एक बार आमदनी बढ़ी तो जीवन का स्तर भी बढ़ेगा, छोटी छोटी चीजों के लिए तरसना नहीं पड़ेगा। हम कार, बंगला, नौकर-चाकर जुटाने में समर्थ हो सकेंगे।”
“कमी तो यहां भी नहीं है,” मां ने समझाना चाहा।
“हूं! सिर ढको तो पैर उघड़ जाते हैं, पैर ढको तो सिर उघड़ जाता है।” कुंतल ने अपनी बेसब्री जताते हुए उलाहना दिया।
ओंकार पत्नी की बातें चुपचाप सुनते रहे। कुंतल के जल्द अमीर बनने के लालच के कारण अक्सर उनके आपसी संबंधों में कड़वाहट आ जाती थी। ओंकार अपनी सीमित आय का हवाला देते, लेकिन कुंतल उन पर ज्यादा पैसे कमाने का दबाव बनाती।
ओंकार बिना कुछ कहे-सुने दुबई चले गए। उनका फोन हमारे घर पर ही आता था। उनकी बातों से ऐसा लगता जैसे दुबई में उनका मन नहीं लग रहा था। कुंतल उन्हें समझाती, उनका मनोबल बढ़ाती, “एक साल का ही तो प्रोजेक्ट है, देखते ही देखते समय बीत जाएगा।”
ओंकार नियमित रूप से पैसा भेजते। कुंतल उस पैसे को समझदारी से नियोजित करती। उन दिनों वो दुकान से भी काफी लेट घर लौट कर आ रही थी। महेश हर समय साये की तरह उस के साथ रहता था। उसे अपनी कार में बैठाकर ले जाता, शाम ढलने के बाद छोड़ जाता। कभी कभी तो रात में घर पर रह भी जाता था। जब तक वो घर से बाहर नहीं निकलता था, मोहल्ले वालों की जिज्ञासु नजरें कुंतल के घर पर ही चिपकी रहतीं।
कुंतल के विरुद्ध पास-पड़ोस की महिलाएं खूब विष उगलतीं, “कैसी बेशर्म औरत है! अपने पति को विदेश भेज कर दूसरे मर्द के साथ गुलछर्रे उड़ा रही है,” औरतों की आलोचनाएं मां को बहुत बुरी लगतीं।
मां उदास मन से कहतीं, “इसका बिजनेस इसे कहीं का नहीं रहने देगा।”
भैया शुरू से ही इस लाइन में थे। मां को दिलासा देते, बिजनेस बढ़ाने के लिए लोगों से मेलजोल बढ़ाना ही पड़ता है। बुरे खयाल मन से निकाल दीजिए।”
भाभी भी मां का ही समर्थन करतीं, “समाज का डर न सही अपने परिवार के लिए तो सोचे। कुंतल एक नहीं दो-दो गृहस्थियां बर्बाद कर रही है।”
मां फिर भी बेचैन दिखतीं। एक दिन कुंतल को कुरेदा तो बोली, “आजकल हम गारमेंट्स एक्सपोर्ट करने का बिजनेस शुरू करने की प्लानिंग कर रहे हैं।”
“ हम मायने कौन-कौन?”
“ महेश और मैं…”
“ओंकार से अनुमति ले ली है?”
“आंटी, महेश और ओंकार के अच्छे दोस्त हैं। शादीशुदा और दो बच्चों के पिता भी हैं। मुझे पूरा विश्वास है वो इस काम के लिए मुझे मना नहीं करेंगे,” कुंतल के अंग-प्रत्यंग में जीवन की अंतिम बूंद पी जाने की उम्मीद छलक रही थी।
“समझने की कोशिश कर कुंतल, ये इस जमाने की सोने की लंका है, जिस पर सिर्फ सोने का मुलम्मा चढ़ा होता है। जब ये मुलम्मा उतरा तो पीतल ही दिखाई देगा। बच्चे बहुत छोटे हैं। थोड़ा ध्यान बच्चों पर भी रखना जरूरी होता है,” मां ने अपने अनुभव से उसे फिर समझाया, लेकिन कुंतल पर तो अपनी ही धुन सवार थी।
6 महीने बाद ओंकार दिल्ली लौटे, ढेर सारे सामान से लदे हुए। उन दिनों महेश कम आता था। कुंतल अनमनी सी रहती। ऐसा लगता जैसे वो बेसब्री से उनके दुबई वापस लौटने की राह देख रही थी।
ओंकार जितना उसके करीब आने की कोशिश करते, कुंतल उनसे उतनी ही दूर रहती। सरल, सहृदयी ओंकार समझ ही नहीं पाये कि कुछ अनर्थ घटने वाला है। कुंतल ने बड़ी ही चतुराई से बच्चों को भी नैनीताल हॉस्टल में भेज दिया था।
शाम का समय था। डोरबेल की आवाज सुनकर मैंने दरवाजा खोला, दरवाजे पर कुंतल की नौकरानी खड़ी थी, बदहवास सी, “ऊ आदमी नहीं भेड़िया है। रात दिन दारू पियत है, मारपीट सो अलग। सीढ़ियों से धक्का दे दिया बेचारी को।”
“तेरी बीबीजी कहां हैं?”
“अस्पताल में हैं, बिटिया हुई है।”
टैक्सी करके मैं मां के साथ हॉस्पिटल पहुंची। कुंतल अकेली बिस्तर पर लेटी थी। मैंने जैसे ही उसके सिर पर हाथ फेरा उसकी आंखों से आंसू बहने लगे। पता नहीं ये आंसू आत्मग्लानि के थे या पश्चाताप के।
पास ही झूले में लेटी उसकी बिटिया को गोद में उठाकर मैंने पूछा, “महेश कहां है?”
“व्यस्त होंगे, वरना जरूर आते” उसने मेरी ओर देखे बिना चेहरा दूसरी ओर घुमा लिया था। पता नहीं कुंतल हमें धोखे में रखने का प्रयास कर रही थी या खुद धोखा खा रही थी, क्योंकि जिस रात कुंतल प्रसव पीड़ा से छटपटा रही थी, उस रात महेश अपनी पत्नी के साथ फाइव स्टार में जश्न मना रहा था।
ओंकार पत्नी और बच्चों की जरा सी भी पीड़ा बर्दाश्त नहीं कर पाते थे। पूरी रात चहलकदमी करते हुए काट देते थे। मैं सोच रही थी, इस समय कुंतल खुद को कितना अकेला महसूस कर रही होगी! औरत विधवा हो या परित्यकता, अपने पूर्व पति को कभी भूल नहीं पाती। कुंतल ने तो ओंकार से प्रेम किया था। तन-मन एकाकार हुए थे, अनुभूति का सुख भी भोगा था। कैसे भुलाया होगा उसने ओंकार को?
अपने बच्चों की नोक-झोंक और उठते-बैठते ओंकार की ‘कुंतल-कुंतल’ की गुहार क्या उसे पुराने परिवेश में लौट जाने के लिए विवश नहीं करती होगी या वो जान बूझकर ओंकार को भुलाने का नाटक कर रही है?
दो साल का समय चुपचाप दरक गया। आशीष की कुछ समय के लिए पोस्टिंग देहरादून हो गयी थी। मैं जरूरत का थोड़ा बहुत सामान लेने एक दिन राजपुर रोड गयी थी।
अचानक एक चमचमाती लैंड क्रूजर कार में से एक खूबसूरत महिला को देखकर मन सशंकित हो उठा, “कुंतल, यहां कैसे? क्या महेश से मन भर गया जो किसी तीसरे के साथ घर बसाने की योजना बना रही है, या महेश ने खुद ही इसे घर से निकाल दिया?”
मैंने जानबूझकर उसे अनदेखा किया और घर पहुंच गयी। अगले दिन अलस्सुबह मेरे मोबाइल पर कुंतल का फोन आ गया, “शालू! मैं तुझ से मिलना चाहती हूं।”
“मैं कुछ देर बाद तुझे खुद ही फोन करूंगी,” मैंने टालने की गरज से फोन काट दिया।
संभव मेरे पास ही खड़े थे। सब कुछ जानने के बाद बोले, “शालू किसी की निजी जिंदगी से हमें क्या लेना देना। मैं तो कल पूरा दिन ऑफिस में बिजी रहूंगा। चाहो तो उसे लंच पर बुला लो।” पति ने सलाह दी।
प्रकृति का नियम है, जीवन में हम जिन लोगों से जितना दूर भागना चाहते हैं वो हमे उतना ही अपने पास खींचना चाहते हैं। कुंतल से मेरा रिश्ता भी तो ऐसा ही था- कुछ प्यार का कुछ नफरत का।
अगले दिन कुंतल अकेली ही आयी थी हमारे घर। आसमानी नीली शिफ़ॉन की साड़ी और दपदप करती मोतियों की माला पहने वो किसी अप्सरा से कम नहीं दिख रही थी।
जब तक मैं उससे कुछ पूछती, उसने खुद ही कहना शुरू किया, “दुबई से लौट कर ओंकार ने अपनी कंस्ट्रक्शन कंपनी खोल ली है। मैं अक्सर यहां आती रहती हूं। "
“महेश आने देता है तुझे?”
“इस शर्त पर कि मैं वापस लौटूँगी उसके पास।”
मेरे मन में द्वन्द छिड़ गया, “क्या ओंकार अवस्थी कायर है? क्यों अपनाया उसने कुंतल को? मान-सम्मान, प्रतिष्ठा सब कुछ तो ले डूबी कुंतल उसका। खुद क्यों नहीं दूसरी शादी कर ली उसने?”
मैंने उसकी खूब आवभगत की। उलाहने भी दिये। अपने सुखद गृहस्थ जीवन का रेखाचित्र खींचते हुए मैं उसे जतलाना चाह रही थी कि इंसान अपनी इच्छाओं और महत्वाकांक्षाओं पर नियंत्रण रखे तो जिंदगी सुख से गुजर जाती है। रिश्तों की चादर ओढ़कर भी सपनों को सच किया जा सकता है।
जैसे शतरंज का खिलाड़ी, अपनी ढेर सारी चालों के बावजूद, यकायक विपक्षी की एक ही चाल से मात खाकर उठ जाता है, कुछ ऐसा ही भाव लिए कुंतल उठ कर खड़ी हो गयी थी।
लगभग एक सप्ताह बाद कुंतल का फोन आया, “शालू मेरे वापस लौटने का समय नजदीक आ रहा है। हो सके तो संभव के साथ इस रविवार, डिनर पर आ जाओ। ओंकार भी घर पर ही होंगे”
मसूरी रोड पर ओंकार का शानदार बंगला था। नौकर, दरबान, दो माली, मुस्तैदी से अपने अपने काम में जुटे थे। पोर्टिको में दो दो गाड़ियां खड़ी थीं। सामने दीवार पर ओंकार ने अपने पूरे परिवार का बड़ा सा चित्र टांगा हुआ था। साइड स्टूल, शो केस पर हर जगह कुंतल के ही फोटो रखे हुए थे। हंसती-खिलखिलाती कुंतल, मुस्कुराती कुंतल। दोनों बेटों को गोद में उठाये हुए कुंतल। गृहस्वामिनी का दर्प था उसके चेहरे पर।
माहौल थोड़ा बदला तो मैंने कुंतल से सवाल किया, “इतनी सुखी गृहस्थी को क्यों छोड़कर जा रही है सढ़ाध से भरी उस पीली कोठी में जहां उठते बैठते, महेश तुझे बेइज्जत करता रहता है? मारपीट, गाली गलौज...”
विरह की अग्नि में उसका ह्रदय मानो पके फोड़े सा जल उठा।
“गणित नहीं है जिंदगी, जिसके हर सूत्र का एक स्पष्ट उत्तर हो। अचानक ऐसा झंझावात आया और उड़ा कर ले गया मेरी गृहस्थी का सुख चैन..”
कुछ देर मौन पसरा रहा। फिर उसका अस्फुट स्वर उभरा, “न जाने किन कमजोर क्षणों में मैं बहक गयी और अपना सर्वस्व सौंप दिया महेश को…वो घटना, कीचड़ की तरह मेरे मन-मस्तिष्क से ऐसी चिपक गयी है कि आज तक मेरा पीछा नहीं छोड़ती।”
“पर तू खुद भी तो निकल सकती है इस दलदल से। क्यों नहीं लौट आती अपने पुराने नीड़ में जहां ओंकार और तेरे बच्चे आज भी तेरी राह देख रहे हैं। ये कड़वी-कसैली यादें बुरे सपने की तरह धीरे-धीरे मिटती चली जाएंगी तेरे अंतस से।”
“और मेरी अनन्या? वो भी तो मेरे ही रक्त मांस का अंश है…” मातृत्व बोध उसके चेहरे पर मुखर हो उठा।
मेरे सामने वो बरसों पुरानी आत्मीयता की तरह खुलती जा रही थी, “महेश के साथ ब्याह करने के बाद जब मेरी आंखों से पर्दा हटा तो मैं, महेश के सामने बहुत रोई, गिड़गिड़ायी।​​​​​​​ घुटने टेक कर उस नारकीय जीवन से खुद को मुक्त करने और अपनी पत्नी और बच्चों के पास लौट जाने की विनती भी की। तब महेश ने मेरे सामने एक शर्त रखी कि अगर बेटी हुई तो आजीवन मुझे उसके साथ रहना पड़ेगा… वरना वो मुझे मुक्त कर देगा इस बंधन से… फिर मेरी गोद में अनन्या आ गयी।”
“कब तक जायेगी कुंतल ऐसा जीवन? फिलहाल सुमित अमित छोटे हैं, नासमझ हैं। कल को बड़े होंगे तो उनके मन में उठाते सवालों, शंकाओं को झेल पाना क्या सहज होगा तेरे लिए?”
“मुझे कोई रास्ता दिखाई नहीं देता। हर दिन घुलती हूं, हर रात मरती हूं।"
कैसी विडंबना थी! डूबते को किश्ती की तलाश भी थी..और किश्ती से दूर रहने की मजबूरी भी..
“पर क्या सारा कसूर मेरा ही था? कभी तो ओंकार अपनी आत्मशक्ति और पौरुष का इजहार करते... समझाते कि इच्छाओं और आकांक्षाओं का समुंदर आंधी-तूफान से भरा होता है, उन पर विराम लगाना चाहिए, बल्कि मुझे देखकर आंखें झुका लीं।​​​​​​​ उन आंखों पर जो पलकें तनी थीं वो भाँपने भी तो नहीं देती थीं कि उन आंखों में क्या ठहरा हुआ है, कोई कसक, कोई चुभन, अफसोस या पीछे छूट गयी कोई स्मृति।”
कुंतल तड़प उठी, "महेश अनन्या को मार डालेगा, मुझे जाना होगा शालू, जाना ही होगा।”
अपनी ही नजरों में गिरना कितना तकलीफ़देह होता है इसका एहसास मुझे आज कुंतल की बातों से हो गया। अनजाने अनचाहे ही मन कुंतल के प्रति दया से भर गया। काश ! ओंकार ने समझा होता कि प्यार में जहां विश्वास के साथ स्वच्छंदता अनिवार्य है, वहीं अंकुश भी अनिवार्य है। और कुंतल? एक बार तो सोचती कि मजबूत पांव उड़ान भरने के लिए लालायित रहते हैं वो तो अच्छी बात है, लेकिन परिंदे को इतना ध्यान भी रखना चाहिए कि थक जाने पर पांव टिकाने पर वो जमीन को ही न तरस जाए।
पुरुष आकाश है तो स्त्री धरती। बादल का कोई टुकड़ा ऊपर से गिरता है तो धरती उसे सहेज लेती है, पर जब धरती फटती है तो उसे कोई सहेजने वाला नहीं होता। जैसे कुंतल को सहेजने वाला अब कोई भी नहीं था। अपने-अपने कर्मों के फल सभी को भुगतने पड़ते हैं। कुंतल भी भुगत रही थी... भुगतने ही थे उसे... न जाने कब तक!
- पुष्पा भाटिया
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें